Overfaldet fandt sted på Blegkilde Allé klokken 19.25. Den 26-årige kom gående, da han pludselig blev slået ned bagfra af en større gruppe unge. Han har ikke været i stand til at give et tydeligt signalement af gruppen, men der er sandsynligvis tale om 10-12 unge. - Overfaldet sker bagfra og der går ikke noget forud. Han bliver bare pludseligt slået ned, og under overfaldet bliver han også stukket i låret med en kniv, fortæller vagtchef ved Nordjyllands Politi, Henrik Beck. Det lykkedes den 26-årige at søge tilflugt i en bus, hvor han lånte en passagers mobiltelefon, og ringede til politiet. - Vi leder efter gruppen rundt i området bagefter, men der er ingen spor efter dem, så derfor vil vi meget gerne høre fra vidner, fortæller Henrik Beck. Offeret blev efterfølgende kørt med ambulance til sygehuset for at få behandlet stiksåret.
Onsdag aften blev en 26-årig mand overfaldet af en større gruppe unge i Aalborg.